
**Slovenská archeologická spoločnosť pri Slovenskej akadémii vied a**

**Archeologický ústav SAV**

****

**vyhlasujú**

**SÚŤAŽ**

**pre študentov stredných škôl**

**v kategóriách**

1. **Odborná práca**

Téma: Archeológia neistoty

1. **Tvorivá práca**

Téma: Archeológia a jej multimediálna prezentácia

1. **Podmienky súťaže**

Do súťaže sa môže zapojiť každý/-á študent/-ka akejkoľvek strednej školy na Slovensku a to prostredníctvom záväznej prihlášky, ktorú treba poslať na e-mailovú adresu Slovenskej archeologickej spoločnosti ([sas.sav.sutaz@gmail.com](mailto:sas.sav.sutaz@gmail.com)) s označeným predmetom „súťaž“. Študent/-ka sa v prípade záujmu môže prihlásiť na obe formy súťaže (odborná práca + tvorivá práca). Do súťaže je možné sa prihlasovať priebežne počas celého jej trvania.

1. **Odborná práca: Archeológia neistoty**

Dnešný svet je svedkom rôznych vyhrotených až extrémnych situácií. Prispieva k tomu hromadná migrácia, vojny, klimatická kríza, pandémia. Človek viac ako inokedy prežíva pochybnosti spojené s rôznymi otázkami budúceho vývoja. Neistá atmosféra bola však vždy prítomná v našej minulosti a jej následky sa prejavili aj v archeologických nálezoch. Aký malo životné prostredie a rôzne katastrofické okolnosti vplyv na človeka a jeho spoločenstvo?

Odborná práca by mala priniesť pohľad na hraničné situácie človeka v minulosti a ich odraz v archeologických prameňoch. Príkladmi témy môže byť neisté obdobie sťahovania národov, dopady epidémií a vojnových konfliktov na spoločnosť, hromadné hroby ako prejav krízových okolností (obete epidémií alebo konfliktov?), klimatické zmeny v minulosti, prírodné katastrofy (napr. výbuch sopky Vezuv). Budeme radi, ak vaše práce nebudú výpočtom dátumov a počtu obetí, ale naopak vyzdvihnú viac ich dopad na človeka a spoločnosť.

Odporúčaný rozsah odbornej práce je max. 27 000 znakov aj s medzerami (sem nie je zahrnutý titulný list, obsah, prípadné poďakovanie autora, zoznam literatúry a prílohy). Z formálneho hľadiska musia byť v odbornej práci dodržané nasledovné podmienky: formát A4, veľkosť písma 12, riadkovanie 1,5. V práci sa vyžaduje uvádzanie odkazov na použité zdroje/literatúru. Odporúčame pridržiavať sa pokynov uvedených na stránke Archeologického ústavu SAV (<http://archeol.sav.sk/files/Pokyny-na-úpravu-rukopisov.pdf>, predovšetkým kapitola citovanie). Odporúčame text obohatiť obrazovými a mapovými prílohami.

1. **Tvorivá práca: Archeológia a jej multimediálna prezentácia**

Ako by ste spropagovali informácie o archeologickej lokalite, náleze alebo samotnom výskume? Pre každý vedný odbor je dôležitá propagácia. Ovplyvňuje vnímanie odboru, informuje o nových poznatkoch a touto cestou dostáva samotnú vedu bližšie medzi ľudí. Súčasná pandémia ukazuje, že komunikácia týmito prostriedkami je ešte o to dôležitejšia a zároveň aj nevyhnutná. Preto sme sa rozhodli prísť s námetom, ktorý v sebe primárne zahŕňa využitie médií a tvorivého prístupu mladej generácie.

Téma je veľmi otvorená a záleží len na vás, akou cestou sa v jej spracovaní vyberiete. Pokúste sa spropagovať archeologickú pamiatku – či už lokalitu ako takú, výnimočný nález alebo samotný terénny výskum. Pri spracovaní môžete využívať rôzne pomôcky. Napríklad natočiť krátke video, urobiť power pointovú prezentáciu, vytvoriť poster s informáciami o významnej lokalite vo vašom okolí, napísať reportáž informujúcu o najnovšom náleze z tohtoročnej sezóny. Zároveň vás môže osloviť nejaký menší formát – ako napr. brožúra alebo pexeso. Ak sa v tomto smere necítite natoľko kreatívni, môžete svoje úvahy nad multimediálnou prezentáciou v archeológii rozvinúť písomne, a to formou eseje. Tešíme sa na váš tvorivý prístup!

Forma: video, prezentácia, poster, brožúra, reportáž, pexeso, esej

Zadania pre jednotlivé formy:

* *video:* formát .mp3 (alebo iné), max. dĺžka 3 min
* *prezentácia:* formát .ppt/.pptx, max. 30 slide-ov, písmo a riadkovanie na zvážení autora
* *poster*: formáty A0 alebo A1, písmo a riadkovanie na zvážení autora
* *brožúra:* formát A5, max. 10 strán spolu s obrazovou prílohou
* *reportáž:* formát A4, max. 5 normostrán (9 000 znakov aj s medzerami) a obrazová príloha (max. 8 obrázkov)
* *pexeso:* min. 20 párov kartičiek, nosnú tému pexesa je potrebné vysvetliť krátkym odstavcom (max. 1000 znakov)
* *esej:* formát A4, max. 5 normostrán (9 000 znakov aj s medzerami)

1. **Odovzdanie**

Hotové odborné a tvorivé práce je treba posielať v elektronickej forme na e-mailovú adresu – [sas.sav.sutaz@gmail.com](mailto:sas.archeologia@gmail.com) s označeným predmetom „súťaž“. Termín odovzdania prác v oboch kategóriách je **31. marec 2021**. Prihláška do súťaže musí obsahovať meno a priezvisko autora, jeho doručovaciu adresu a e-mailový kontakt, názov a adresu školy, ročník. Odovzdané práce budú posúdené odbornou komisiou. Priebežné informácie o súťaži budeme uverejňovať na facebookovej stránke Slovenskej archeologickej spoločnosti.

1. **Ceny**

V každej kategórii budú vybrané 3 najlepšie práce. Pre výhercov sú pripravené publikácie a vecné ceny. Víťazné práce budú zároveň uverejnené v časopise Slovenskej archeologickej spoločnosti (Informátor SAS).

V prípade ďalších informácií nás neváhajte kontaktovať na e-mailovej adrese

[sas.sav.sutaz@gmail.com](mailto:sas.sutaz.2019@gmail.com).

**Slovenská archeologická spoločnosť pri Slovenskej akadémii vied**

SÚŤAŽ

ZÁVÄZNÁ PRIHLÁŠKA

Meno a priezvisko: .................................................................................................

Ročník: ...................................................................................................................

Doručovacia adresa autora: ....................................................................................

Kontakt (e-mail autora): .........................................................................................

Názov školy: ..........................................................................................................

Adresa školy: ..........................................................................................................

Vybraná kategória: .................................................................................................

Téma (v prípade tvorivej práce prosíme o zadanie formy):

.................................................................................................................................

.................................................................................................................................

.................................................................................................................................

.................................................................................................................................